“แบงก์ชาติอินเดีย” ขึ้นดอกเบี้ยอีก 0.50% สู่ระดับ 5.90% สกัดเงินเฟ้อพุ่งแรง
ธนาคารกลางอินเดีย ปรับขึ้นดอกเบี้ยอีก 0.50% สู่ระดับ 5.90% นับเป็นครั้งที่ 4 ติดต่อกัน หลังเงินเฟ้อสูงกว่ากรอบเป้าหมาย
ธนาคารกลางอินเดีย ปรับขึ้นดอกเบี้ยอีก 0.50% สู่ระดับ 5.90% นับเป็นครั้งที่ 4 ติดต่อกัน หลังเงินเฟ้อสูงกว่ากรอบเป้าหมาย
30 ก.ย. 2565

ผู้สื่อข่าวรายงานว่า ธนาคารกลางอินเดีย (RBI) ประกาศขึ้นอัตราดอกเบี้ยซื้อคืนพันธบัตร (repo rate) ซึ่งเป็นอัตราดอกเบี้ยนโยบายอีก 0.50% สู่ระดับ 5.90% ในการประชุมวันนี้ ซึ่งเป็นการปรับขึ้นอัตราดอกเบี้ยเป็นครั้งที่ 4 ติดต่อกันในปีนี้ โดยมีเป้าหมายที่จะสกัดเงินเฟ้อที่พุ่งขึ้นอย่างรุนแรง
ทั้งนี้ RBI ได้ปรับขึ้นอัตราดอกเบี้ยนโยบาย 0.50% ทั้งในเดือนส.ค.และเดือนมิ.ย.ที่ผ่านมา หลังจากที่ปรับขึ้นดอกเบี้ย 0.40% ในการประชุมเดือนพ.ค.
โดยอัตราเงินเฟ้อในเดือนส.ค.ของอินเดียพุ่งขึ้นแตะระดับ 7% เมื่อเทียบเป็นรายปี เนื่องจากราคาอาหารปรับตัวสูงขึ้น โดยอัตราเงินเฟ้ออยู่ในระดับสูงกว่ากรอบเป้าหมายที่ 2-6% ของ RBI ติดต่อกันนาน 8 เดือนแล้ว
ด้านสำนักข่าวรอยเตอร์รายงานว่า RBI ดำเนินนโยบายการเงินตามทิศทางธนาคารกลางอื่น ๆ ทั่วโลกที่พากันปรับขึ้นอัตราดอกเบี้ยในช่วงหลายเดือนที่ผ่านมาเพื่อสกัดเงินเฟ้อที่พุ่งขึ้นหลังจากเศรษฐกิจฟื้นตัวจากผลกระทบของวิกฤตโควิด-19 และจากผลกระทบของสงครามระหว่างรัสเซีย-ยูเครน